b'\n_START_ARTICLE_\nRomos provincijos\n_START_PARAGRAPH_\nSenov\xc4\x97s Romoje provincija (lot. provincia, dgs. provinciae) \xe2\x80\x93 pagrindinis ir iki tetrarchijos (apie 296 m.) did\xc5\xbeiausias Romos respublikos, o v\xc4\x97liau - imperijos vald\xc5\xb3 administracinis ir teritorinis vienetas u\xc5\xbe Italijos rib\xc5\xb3. Provincij\xc5\xb3 raida yra skirstoma \xc4\xaf du laikotarpius, kuriuos skiria Diokletiano reformos III a. pabaigoje.\n_START_SECTION_\nProvincijos iki III a. pabaigos\n_START_PARAGRAPH_\nSicilija buvo pirmoji Romos provincija nuo 241 m. pr. m. e. po truput\xc4\xaf u\xc5\xbeimta per Pirm\xc4\x85j\xc4\xaf p\xc5\xabn\xc5\xb3 kar\xc4\x85 (264\xe2\x80\x93241 m. pr. m. e.). D\xc4\x97l v\xc4\x97lesni\xc5\xb3 u\xc5\xbekariavim\xc5\xb3 provincij\xc5\xb3 (vadinam\xc5\xb3j\xc5\xb3 propretorini\xc5\xb3) skai\xc4\x8dius nuolat augo. 29 m. pr. m. e. j\xc5\xb3 jau buvo septyniolika. 27 m. pr. m. e. Augustas \xc4\xafvykd\xc4\x97 administracin\xc4\x99 reform\xc4\x85, kurios metu visos provincijos buvo padalintos \xc4\xaf dvi r\xc5\xab\xc5\xa1is: senatorines ir imperines. Pati Italija nebuvo laikoma viena i\xc5\xa1 provincij\xc5\xb3, o traktuojama atskirai. Ji buvo dalinama \xc4\xaf 11 region\xc5\xb3._NEWLINE_V\xc4\x97liau provincij\xc5\xb3 dydis ir skai\xc4\x8dius taip pat da\xc5\xbenai keisdavosi d\xc4\x97l Romos vidaus politikos. Romos imperijos metu stambios ir turin\xc4\x8dios daug legion\xc5\xb3 provincijos (pvz., Panonija ir Mesija) buvo padalintos \xc4\xaf ma\xc5\xbeesnes, kad vieno gubernatoriaus rankose neatsidurt\xc5\xb3 didel\xc4\x97 armijos dalis, ir jis nesik\xc4\x97sint\xc5\xb3 \xc4\xaf sost\xc4\x85. D\xc4\x97l to did\xc5\xbeiausio Romos imperijos i\xc5\xa1sipl\xc4\x97timo metu 117 m. Romos imperija jau tur\xc4\x97jo 46 provincijas._NEWLINE_Provincijas vald\xc4\x97 senatoriaus rango politikai, da\xc5\xbeniausiai buv\xc4\x99 konsulai ar pretoriai. V\xc4\x97lesn\xc4\x97 i\xc5\xa1imtis buvo Egipto provincija, prijungta Augusto po Kleopatros mirties: j\xc4\x85 vald\xc4\x97 raiteli\xc5\xb3 rango gubernatorius, tikriausiai, kad atbaidyt\xc5\xb3 senatori\xc5\xb3 k\xc4\x97slus._NEWLINE_Romos respublikoje gubernatorius b\xc5\xabdavo skiriamas vieniems metams. Met\xc5\xb3 prad\xc5\xbeioje provincijos b\xc5\xabdavo skiriamos b\xc5\xabsimiems gubernatoriams burt\xc5\xb3 b\xc5\xabdu ar tiesioginiu paskyrimu. Paprastai provincijas, kur galima tik\xc4\x97tis problem\xc5\xb3 (barbar\xc5\xb3 \xc4\xafsiver\xc5\xbeimai, vidaus mai\xc5\xa1tai) duodavo buvusiems konsulams, turintiems didel\xc4\xaf presti\xc5\xbe\xc4\x85 ir patirt\xc4\xaf. Legion\xc5\xb3 paskirstymas irgi priklaus\xc4\x97 nuo tik\xc4\x97tino pavojaus. 14 m. Lusitanija netur\xc4\x97jo nuolatini\xc5\xb3 legion\xc5\xb3, o Vidin\xc4\x97je Germanijoje, kur buvo nerami Reino siena su germanais, buvo keturi\xc5\xb3 legion\xc5\xb3 \xc4\xafgula. B\xc5\xabsimi gubernatoriai labiausiai tro\xc5\xa1ko problemi\xc5\xa1k\xc5\xb3 provincij\xc5\xb3. Problemos rei\xc5\xa1kia kar\xc4\x85, o karas \xe2\x80\x93 karo grob\xc4\xaf, vergus ir galimybes praturt\xc4\x97ti.'